Wes-Kaapse polisieman koelbloedig doodgeskietArgieffoto ŉ Wes-Kaapse polisiekonstabel is Maandagaand koelbloedig doodgeskiet toe hy op ŉ klagte gereageer het. Brig. Novella Potelwa, woordvoerder van die polisie, het gesê konst. Ncedo Theophylus Katoyi (39) is verbonde aan die polisie in Khayelitsha. Volgens Potelwa het Katoyi saam met ander polisiebeamptes ŉ klagte opgevolg in Gedeelte C van die woongebied toe Katoyi op die toneel deur onbekende verdagtes doodgeskiet is. “Plaaslike speurders en die Valke volg tans leidrade op in hul ondersoek na hierdie voorval. Ander lede van die Khayelitsha-polisiestasie en die Katoyi-familie ontvang ook berading,” het Potelwa gesê. Lt.genl. Khombinkosi Jula, die Wes-Kaapse provinsiale polisiekommissaris, het sy skok uitgespreek oor die voorval. “Dit is ontmoedigend wanneer polisiebeamptes wat gemeenskapslede te hulp snel self teikens word. Die polisie is daar om gemeenskappe te beskerm en veiliger te maak. Ons sal alles in ons vermoë doen om die skuldiges in hierdie afskuwelike voorval vas te trek,” het Jula gesê.